Nyanzvi Dzinoti Hurumende Haichakoshese Dzidzo
Hurumende yakati zvikoro zvimbomira kuvhurwa ichigadzirisa zviri kunetsa munyaya dzedzidzo
Vakuru vanoti matakadya kare haanyaradze mwana. Ichi ichokwadi kana tikatarisa zviri kuitika munyaya yedzidzo yemuZimbabwe, iyo yaidadisa zvekuti vanhu vakawanda vaitobva kuBritain nemunyika zhinji dzemuAfrica vachienda kunodzidza muZimbabwe. Asi ikozvino Zimbabwe yave chiseko chenyika dzose, sezvo zvinhu zvisina kumiria zvakanaka munyaya dzedzidzo. Kunange hazvo vana vazhinji vaienda zvavo kuzvikoro gore rapera, muzvikoro zvakawanda mainge musina varairidzi avo vari kungoenderera mberi vachiramwa mabasa vachiti vanoda kuwedzerwa mari dzavanotambira. Zvikoro zvishoma zvinoendwa nevana veshoroma izvo zvaibhadharisa mari yekunze, ndizvo chete zvaiwanira vana dzidzo. Svondo rino hurumende yakazivisa kuti kuvhurwa kwezvikoro gore rino kuchanonoka nemasvondo maviri sezvo vamwe varairidzi vakabaitikana nekumaka bvunzo dzeOrdinary Level neAdvanced Level. Munyori mubazi redzidzo, mitambo netsika, VaStephen Mahere, vanoti kunonoka kuvhurwa kwezvikoro uku kunopawo mukana kubazi ravo kuti riongorore chikumbiro chezvikoro chekuti mari dzedzidzo dzibhadharwe nemari yekunze. VaTakavafira Zhou ndivo mutungamiri wePTUZ. VaZhou vanoti zviri kuitwa nehurumende chiratidzo chekuti yakundikana. Ukuwo nyanzvi munyaya dzehupfumi, Doctor Godfrey Kanyenze, vaudza Blessing Zulu weStudio7 kuti hurumende haichakoshese dzidzo iyo inofanira kuve kodzero dzevana pasi pechisungo cheUnited Nations. Dzimwe Nhau Kubva kuStudio7...